Tomáš Pavelka

Tomáš Pavelka (s. 29. toukokuuta 1993 Ostrava) on tšekkiläinen jääkiekkoilija, pelipaikaltaan puolustaja. Hän edustaa SM-liigaseura Rauman Lukkoa. Pavelka on voittanut HC Litvínovin joukkueessa Tšekin mestaruuden.

Ura

Seuraura 
Pavelka on HC Vítkovicen kasvatti. Hän oli kaudella 2009–2010 seuran B-nuorten tehokkain puolustaja tehopisteillä 7+15=22. Kauden 2010–2011 Pavelka pelasi suurimmaksi osaksi Vítkovicen A-nuorissa, mutta sai tililleen myös yhden ottelun seuran Extraliga-joukkueessa 30. tammikuuta 2011 Rytíři Kladnoa vastaan.

Pavelka siirtyi kaudeksi 2011–2012 Kanadan QMJHL-juniorisarjaan Prince Edward Island Rocketin joukkueeseen. Hän oli pisteillä 6+18=24 joukkueen toiseksi tehokkain puolustaja Jimmy Olignyn kanssa. Pavelkan teholukema −45 oli kuitenkin koko sarjan heikoin. Kaudella 2012–2013 Pavelka oli jälleen joukkueen toiseksi tehokkain puolustaja pisteillä 8+31=39.

Kaudeksi 2013–2014 Pavelka palasi takaisin Tšekkiin. Hän siirtyi HC Litvínovin joukkueeseen, mutta pelasi suurimman osan kaudesta lainalla alemmalla sarjatasolla Chance Ligan HC Mostissa. Pääsarjaotteluita Litvínovin paidassa Pavelkalle kertyi kauden aikana 12, joissa hän teki yhden syöttöpisteen. Kaudella 2014–2015 Pavelka pelasi ensimmäisen lähes täyden kautensa Extraligassa. Hän teki runkosarjassa tehopisteet 4+4=8 ja pudotuspeleissä tehopisteet 2+7=9. HC Litvínov voitti kauden päätteeksi Extraligan mestaruuden. Kaudella 2015–2016 Pavelka pelasi 51 ottelua tehopistein 3+8=11. Hän pelasi kauden aikana myös kahdeksan ottelua Mestarien liigassa. Huhtikuussa 2016 Litvínov ilmoitti jatkavansa Pavelkan sopimusta yhdellä vuodella. Seuraavalla kaudella hän oli tehopisteillä 5+9=14 joukkueen toiseksi tehokkain puolustaja norjalaisen Daniel Sørvikin jälkeen.

Pavelka siirtyi kaudeksi 2017–2018 HC Sparta Prahaan. Hän oli runkosarjassa joukkueen toiseksi tehokkain puolustaja Zbyněk Michálekin jälkeen pisteillä 5+10=15. Kaudella 2018–2019 Pavelka teki tehopisteet 4+12=16.

Kauden 2019–2020 Pavelka aloitti Sparta Prahassa. Lokakuussa 2019 seura lainasi hänet hieman yli kuukaudeksi HC Litvínoviin, jossa Pavelka kuitenkin pelasi helmikuuhun 2020 saakka. Saman vuoden huhtikuussa Pavelka allekirjoitti Sparta Prahan kanssa kaksivuotisen jatkosopimuksen. Kaudella 2020–2021 hän pääsi pelaamaan vain 14 ottelua tehopistein 1+3=4, mutta kaudella 2021–2022 Pavelka teki 47 ottelussa tehopisteet 5+21=26 ollen joukkueen toiseksi tehokkain puolustaja Michal Moravčíkin jälkeen. Pavelka voitti kauden päätteeksi Extraligan hopeaa.

Kaudeksi 2022–2023 Pavelka siirtyi yksivuotisella sopimuksella SM-liigajoukkue Rauman Lukkoon.

Maajoukkueura 
Pavelka on pelannut Tšekin A-maajoukkueessa 12 ottelua tehopistein 2+1=3. Hän teki A-maajoukkuedebyyttinsä 3. marraskuuta 2016 Karjala-turnauksen ottelussa Ruotsia vastaan. Ensimmäisen maalinsa A-maaottelussa Pavelka teki 4. huhtikuuta 2018 Euro Hockey Challengen pelissä Sveitsiä vastaan.

Pavelka edusti Tšekkiä alle 20-vuotiaiden MM-kilpailuissa vuonna 2013. Hän pelasi myös alle 18-vuotiaiden MM-kilpailuissa vuonna 2011. Yhteensä Pavelka pelasi 12 nuorten maaottelua tehopistein 0+3=3.

Pelityyli 
Rauman Lukon urheilujohtaja Kalle Sahlstedt on kuvaillut Pavelkaa hyökkääväksi puolustajaksi, joka on erityisen vaarallinen ylivoimalla ja hyvä myös puolustuspäässä sekä alivoimalla. Sahlstedtin mukaan Pavelka omaa hyvät kiekolliset taidot ja hänellä on hyvä pelisilmä.

Tilastot 
Lähde:

Lähteet 

Tšekkiläiset jääkiekkoilijat
Rauman Lukon pelaajat
Vuonna 1993 syntyneet
Elävät henkilöt